আইনশৃঙ্খলার অবনতির কারণেই সমাজে অপরাধ বেড়ে যায়। বেপরোয়া হয়ে ওঠে অপরাধীরা। আইনশৃঙ্খলা বাহিনীর সদস্যরা গোয়েন্দা নজরদারিতে ব্যর্থ হচ্ছে। কারণ পুলিশ এবং আইনশৃঙ্খলা রক্ষাকারী বাহিনী এখন রাজনৈতিক বিরোধী মত দমনেই ব্যস্ত। আইনশৃঙ্খলা রক্ষাকারী বাহিনীর একটি অংশ জড়িয়ে পড়ছে অপরাধে। একটি অংশ হিমশিম খাচ্ছে ভিআইপি পাহারায়। আইনশৃঙ্খলা রক্ষাকারী বাহিনী এখন নিজেদেরকে সরকারের ভাবতে শুরু করেছে। এ কারণে খুন-ছিনতাইয়ের ঘটনাগুলো বাড়ছে বেশি। হাত বাড়ালেই মিলছে অবৈধ আগ্নেয়াস্ত্র। সন্ত্রাসী থেকে শুরু করে দলীয় ক্যাডারদের হাতে হাতে শোভা পাচ্ছে আগ্নেয়াস্ত্র। তুচ্ছ ঘটনার জেরে একে অপরের দিকে অস্ত্র তাক করতে কুণ্ঠাবোধ করছে না। শীর্ষ সন্ত্রাসীরাই শুধু নয়, পাড়ার ছিঁচকে সন্ত্রাসীর হাতেও রয়েছে অস্ত্র।